代范景山和弟觀韻
作者：陳著
朝代：宋

paragraphs: 厦傾木不支，鼎重足先折。
關張不終身，儀秦亦無舌。
兒嬉柵關木，文具鎖江鐵。
生靈痛何辜，宇宙半流血。
山中如□□，翁媼自怡悅。
問我何爲來，留我共朝啜。
抵掌告時艱，低頭聽我說。
我家住平原，百年三族合。
詩書聲相聞，伏臘□爲活。
一朝北軍飛，連甍歸燄烈。
驚奔忘險遠，妻孥手扶接。
豈料哭窮途，忽與親知接。
患難相勞苦，杯酒□□浹。
出山未有期，草廬倘同結。
鷦鷯苟一枝，爲鵲同三匝。